《和紫阳先生感兴诗二十首 其五》
宋代·刘黻

文盛起太息，姬壤半沦夷。仁积天所亲，道丧人已离。

霸图迭雄长，明诅兴自兹。王纲久不竞，览卷空涕洏。

日月照干戈，风雨撼璧圭。仲尼不梦周，世道无复为。

元气日以薾，荏苒朝露悲。嫠妇抱隐忧，忠矣非知机。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。